הפנתר השחור (קומיקס)

מקור, האוונג'רס

הפנתר השחור זהו התואר הטקסי שניתן למנהיג שבט הפנתרים בממלכת ווקאנדה האפריקנית. בנוסף למלוכה על ארצו, הפנתר השחור אחראי על השבטים השונים (שנקראים בצורה קולקטיבית כבני ווקאנדה). הפנתר הוא גם סמל לראש המדינה ונעשה בו שימוש במהלך משימות דיפלומטיות. אמנם הפנתר הוא תואר שעובר בתורשה, אך חייבים להרוויח אותו ביושר. 
בעבר הרחוק, מטאוריט שעשוי מהמינרל הבדיוני ויברניום התרסק בווקאנדה, ומקום ההתרסקות לא נחשף. היות שלא רצה שזרים יפלשו למדינתו ויבזזו אותה מהמצרך הנדיר שהוענק להם במתנה מהשמיים, המלך טצ'אקה החליט להסתיר את מדינתו מפני העולם החיצון. אשתו הראשונה, נ'יאמי, מתה בלידתו של טצ'אלה, אשר גודל בידי אביו ואשתו השנייה ראמונדה. ראמונדה נלקחה בשבי, וטצ'אלה גודל לרוב על ידי אביו בלבד. טצ'אקה נרצח על ידי יוליסס קלו, אשר רצה את תל הויברניום לעצמו.  כשאנשיו בסכנה, טצ'אלה הצעיר השתמש בנשק של קלו נגדו, כרת את ידו הימנית ואילץ אותו לברוח. הוא הפך למלך ווקאנדה, אך עד שסיים את אימוניו, דודו ס'יאן עבר את המבחנים לקבלת תואר הפנתר השחור. במהלך הטקס, טצ'אלה פגש והתאהב באורורו מונרו היתומה. השניים הפסיקו את מערכת יחסיהם בגלל רצונו של טצ'אלה לנקום את מותו של אביו ולהפוך למנהיג ווקאנדה, אך הם נשארו ידידים.
טצ'אלה זכה בתואר הפנתר השחור כאשר הביס את אלופי השבטים השונים בווקאנדה, ופירק את המשטרה חשאית של ווקאנדה. הוא מכר חלקי ויברניום למוסדות מדעיים ברחבי העולם, והשתמש בהון שצבר על מנת לחמש עצמו עם טכנולוגיה מתקדמת. על מנת לשמור על שלום, הוא לקח מכל שבט קבוצת אנשים שישמשו כשומריו והכשירם, למד אמנויות לחימה מחוץ לווקאנדה וחזר למלכותו. הוא הזמין את ארבעת המופלאים לווקאנדה, ואז תקף ונטרל אותם לבדו כדי לבחון אותם ולברר האם הם מסוגלים לשמש כבעלי ברית יעילים נגד קלו, אשר החליף את ידו הכרותה בנשק על-קולי. טצ'אלה והארבעה התיידדו, וטצ'אלה סייע להם נגד נבל-העל פסיכו-מן. טצ'אלה הצטרף לקבוצת האוונג'רס, והציל אותם מגרים ריפר. הוא נאבק איתם לראשונה באדם-קוף, ופיתח קשר רומנטי עם הזמרת מוניקה לין. אחרי שעזר לאוונג'רס להביס את בני הנחש, טצ'אלה חשף את זהותו הסודית בטלוויזיה האמריקנית. הוא נתקל בדרדוויל, וגילה לו כי ניחש את זהותו הסודית.

מאבד את תואר הפנתר השחור

עם שובו לווקאנדה, סטורם עוזבת לניו יורק וחוזרת לאקס-מן. טצ'אלה נאלץ לעמוד פעם נוספת נגד קילמונגר, אשר הביס אותו בעזרתה של פולסר. טצ'אלה נאלץ להתמודד עם מסתננים מגזע הסקרול בווקאנדה, אשר הסתננו כחלק מהפלישה. במהלך שלטון אפל, נאמור מנסה לגייס את טצ'אלה לקאבאל של נורמן אוסבורן, אך טצ'אלה מותקף על ידי דוקטור דום וכוחותיו, ונופל לתרדמת. אחותו שורי הוכשרה כפנתר השחור, והתואר עובר עליה באופן רשמי יחד עם מלכות ווקאנדה כאשר טצ'אלה מתעורר. ללא תואר הפנתר טצ'אלה איבד את כוחותיו, ועבד יחד עם המכשף זאוואורי כדי להשיג תחליף. הוא כרת ברית עם אלוהות פנתר נוספת, וכוחותיו המיוחדים חזרו עם קבלת לחשים על גופו, שהפכו אותו עמידים בפני התקפות מיסטיות. כל זה נעשה כהכנה לקרב נגד דום, אשר הגיע לשיאו כאשר טצ'אלה הטיח בדום ויברניום ונתן לאנשיו לבנות את חייהם ללא תלות במינרל זה.

כוחות ויכולות

הזוכה לתואר הפנתר השחור מקבל חיבור מיסטי לאל הפנתר ואוכל צמח בצורת לב - שילוב שני אלו מעניקים לנושא תואר הפנתר השחור שמיעה, מהירות, ראייה, חוש ריח, סיבולת, עמידות, כוח, רפלקסים וזמישות על אנושיים. כאשר טצ'אלה איבד את הקשר לאל הפנתר, הוא יצר קשר עם אלוהות פנתר נוספת וזכה להתנגדות לקסם בנוסף לכוחות הפנתר השחור הרגילים. כמלך ווקאנדה, יש לטצ'אלה גישה לאוסף חפצים קסומים, טכנולוגיה מתקדמת ותמיכה מצד לוחמי, מדעני ומיסטיקני ווקאנדה. צבא ווקאנדה תואר כאחד מהצבאות החזקים ביקום מארוול, תלבושתו של טצ'אלה עשויה מויברניום וכמלך ווקאנדה הוא נחשב לאחד מהאנשים העשירים על פני כדור הארץ. הוא צייד, גשש, אסטרטג, פוליטיקאי, ממציא ומדען מיומן, בעל תואר דוקטור לפיזיקה מאוניברסיטת אוקספורד, נחשב לאחד משמונת האנשים החכמים ביותר על פני כדור הארץ ובעל הידע של כל הפנתרים השחורים אשר קדמו לו.
טצ'אלה הוא מתעמל ואקרובט מיומן, ואומן להיות אמן אמנויות לחימה אפריקאיות. הוא למד גם אמנויות לחימה עכשוויות יותר, ואף כאלו שלא נלמדות כדיסציפלינה. בכרך השלישי של הרצתו, הכותב כריסטופר יוסט הרחיב את ארסנל הנשקים של טצ'אלה בפגיונות אנרגיה, מחשב נייד ועוד. בכרך הרביעי הכותב רג'ילנד הולדין הוסיף מספר שריונות, ולזמן קצר גם את להב האבוני של האביר השחור.

לייב אקשן

ביוני 1992, השחקן וסלי סנייפס הודיע על כוונתו לעשות סרט המבוסס על הפנתר השחור, כאשר באוגוסט של אותה שנה סנייפס התחיל לעבוד על הסרט. ביולי 1993 סנייפס הודיע על כוונתו להתחיל את הצילומים אחרי שיככב בסרט "איש ההרס", והתראיין על כך תוך כדי הבעת רצון לסרטי המשך. בינואר 1994 סנייפס יצר קשר עם סרטי קולומביה על יצירת הסרט, במרץ של אותה שנה סטן לי הצטרף לתהליך פיתוח-הסרט, ובמאי של אותה שנה סרטי קולומביה החלו בפוסט-פרודקשן. בינואר 1996, סטן לי אמר כי הוא לא מרוצה מתסריטאי הסרט הפוטנציאלים וביולי 1997 הפנתר השחור נרשם כחלק מתוכנית הסרטים של מארוול. במרץ 1998 מארוול שכרו את ג'ו קסאדה וג'ימי פאלמיוטי לעבוד על העיבוד הקולנועי, אשר עקב בעיות ארגונית נדחה באוגוסט של אותה שנה. באוגוסט 1999, סנייפס הוזכר שוב בנושא סרט על הפנתר. ביוני 2000 מארוול ביצעה עסקה עם חברת Artisan Entertainment לפתח עיבודים קולנועיים וטלוויזיוניים על הפנתר השחור, דדפול, קפטן אמריקה ותור.
במרץ 2002 סנייפס הודיע כי יופיע או בסרט על הפנתר השחור או בבלייד 3 בשנת 2003, וחזר על כך חמישה חודשים לאחר מכן. ביולי 2004 במאי "בלייד: טריניטי" דייוויד ס. גויר אמר כי סנייפס לא יופיע כפנתר השחור: "הוא כל כך מוכר כבלייד שעוד גיבור מארוול יכול להיות יותר מדי". בספטמבר 2005 אבי ארד הודיע כי הפנתר השחור יהיה אחד מעשרת סרטי מארוול שיפותחו על ידי פרמאונט, וסנייפס התראיין ביוני 2006 למגזין Men's Fitness בדבר הסרט. בפברואר 2007 קווין פייגי ציין כי סרט על הפנתר השחור נמצא בתכנון של מארוול וביולי של אותה שנה ג'ון סלינגטון הביע את רצונו לביים. בשנת 2009, מארוול ניסתה לשכור צוות תסריטאים כדי ליצור עיבודים קולנועיים לדמויותיהם של הפנתר, קייבל, דוקטור סטריינג', ויז'ן, נייטהוק ואיירון פיסט. בינואר 2011 מארוול שכרה את מארק ביילי לכתוב תסריט לסרט על הפנתר השחור. ביולי 2012 השחקן ראו לייבה הביע את רצונו לגלם את דמותו של אריק קילמונגר בסרט על הפנתר. ביולי 2013 לואיס ד'אספוסיטו חשף כי הוא רצה ליצור סרט קצר על דמותו של הפנתר אך הרגיש כי דמותו מסובכת בשביל סרט קצר, ובאוקטובר של אותה שנה פייגי הצהיר כי הסרט בפיתוח.
באוקטובר 2014, אולפני מארוול אישרו באופן רשמי סרט על דמותו של הפנתר השחור, אותו יגלם השחקן צ'דוויק בוזמן כחלק מהשלב השלישי ביקום הקולנועי של מארוול, אשר יופיע לראשונה בסרט "קפטן אמריקה: מלחמת אזרחים". בעקבות צירופו של ספיידרמן ליקום הקולנועי של מארוול, תאריך הסרט נדחה ל-6 ביולי 2018 אך הוקדם באוקטובר 2015 ל-16 בפברואר 2018. בינואר 2016, ראיין קוגלר נבחר לשמש כבמאי הסרט. כמו כן, דמותו עתידה להופיע בשני חלקיו של הסרט "הנוקמים: מלחמת האינסוף".